Μικρασιατική Αθηνών

Η Μικρασιατική Ένωσις Δουργούτη ήταν ελληνικό ποδοσφαιρικό σωματείο. Ιδρύθηκε το 1926 στα βόρεια προάστια της Αθήνας από Μικρασιάτες πρόσφυγες με χρώματα το κίτρινο και το λευκό και αργότερα μετακόμισε στον Νέο Κόσμο ή Δουργούτη, όπως ονομαζόταν προπολεμικά. Επιβίωσε έως το 1948. 

 Ιστορία 

 Μικρασιατική Ένωσις Δουργούτη (1926–1939) 
Η Μικρασιατική Ένωσις Δουργούτη ήταν ένα από τα δυναμικότερα ανεπίσημα ποδοσφαιρικά σωματεία στις αρχές της δεκαετίας 1930. Τον Απρίλιο του 1930 στην ομάδα αγωνίζονταν οι: Π. Ρώσσης, Π. Φώσκολος, Σ. Ρούσσος, Β. Παπαδόπουλος, Μ. Κυρστετζιάν, Π. Νεφελούδης, Αρμενάκ, Ν. Αυγερινός (αρχηγός), Φ. Γκογκόρνος, Χ. Τζιβελέκης, Π. Καμπάνης."Μικρασιατική Ένωσις (Δουργούτη)-Καλλιθαϊκός: 4-2", εφ. "Ακρόπολις", 1/4/1930, ψηφ. σελ. 2.  

Αναδείχθηκε νικήτρια του πρωταθλήματος ανεπισήμων 1933–1934 και φιναλίστ τη σεζόν 1934–1935. Ποδοσφαιριστής της τότε υπήρξε ο Λύσανδρος Δικαιόπουλος που αργότερα αγωνίστηκε σε Α.Ε.Κ. και Παναθηναϊκό. Οι επιτυχίες της είχαν ως αποτέλεσμα να ενταχθεί στην Ε.Π.Σ. Αθηνών το 1936. Τη σεζόν 1937–1938 κατέκτησε τον τίτλο της Γ΄ Ε.Π.Σ. Αθηνών και έδωσε αγώνα διαβάθμισης με τον άλλοτε πρωταθλητή Ελλάδας Σ.Π. Γουδί. 

 Α.Ε. Μικρασιατική Νήαρ Ηστ Καισαριανής (1939–1948) 
Την αγωνιστική περίοδο 1939–1940 η Νήαρ Ηστ Καισαριανής (Αριθμός Μητρώου Ε.Π.Ο.: 17) απορροφήθηκε από τη Μικρασιατική Ένωση Δουργούτη (Αριθμός Μητρώου Ε.Π.Ο.: 20), η οποία μετονομάστηκε σε «Αθλητική Ένωσις Μικρασιατική Νήαρ Ηστ Καισαριανής». Αγωνιζόταν στα πρωταθλήματα της Ε.Π.Σ. Αθηνών έως το 1948. Μεταπολεμικά έπαιζε στη Β΄ Ε.Π.Σ. Αθηνών και τη σεζόν 1945–1946 ισοβάθμησε στην 1η θέση με τον Έσπερο Καλλιθέας αλλά ηττήθηκε στον αγώνα κατάταξης. 

Την αγωνιστική περίοδο 1948–1949 η Α.Ε. Μικρασιατική Νήαρ Ηστ Καισαριανής θα αγωνιζόταν στη Β΄ Ε.Π.Σ. Αθηνών αλλά απορροφήθηκε από τη Δόξα Αθηνών. Το 1967 η Δόξα Αθηνών απορρόφησε τον Π.Α.Ο. Φοίβος Αθηνών (Αριθμός Μητρώου Ε.Π.Ο.: 292) και μετονομάστηκε σε «Π.Α.Ο. Θρίαμβος Αθηνών» (Αριθμός Μητρώου Ε.Π.Ο.: 20). 

 Π.Ο. Ψυχικού (1948–Σήμερα) 
Το 1948 ιδρύθηκε ο Ποδοσφαιρικός Όμιλος Ψυχικού» (Αριθμός Μητρώου Ε.Π.Ο.: 233) με χρώματα το πράσινο και το λευκό. Την αγωνιστική περίοδο 1948–1949 ο Π.Ο. Ψυχικού εντάχθηκε στην Γ΄ Ε.Π.Σ. Αθηνών με το καταστατικό της Μικρασιατικής Ενώσεως Δουργούτη. Ο Π.Ο. Ψυχικού επιβιώνει μέχρι σήμερα αποτελώντας τρόπον τινά τη συνέχειά της Μικρασιατικής Ενώσεως Δουργούτη. Σύμφωνα με το αρχικό καταστατικό, ως γενέθλιος ημέρα της ίδρυσής του και επετείου αυτής, είναι η εκάστοτε ημέρα του ορθόδοξου εορτασμού της Αγίας Βαρβάρας, δηλαδή η 4η Δεκεμβρίου. 

Το 1948 συμμετέχει στην Ε.Π.Σ. Αθηνών ως αναγνωρισμένο πλέον σωματείο, επιτυγχάνοντας σημαντικές διακρίσεις και αρχίζει να αποκτά ηγετικό ρόλο στις επίσημες διοργανώσεις. Η πορεία ανόδου συνεχίσθηκε και κατά τα επόμενα έτη.

Τη σεζόν 1956–1957 ως πρωταθλητής της Β΄ Ε.Π.Σ. Αθηνών ανήλθε στην Α2 Ε.Π.Σ. Αθηνών. Τη σεζόν 1961–1962 ανήλθε στην Α1 Ε.Π.Σ. Αθηνών.

Αρκετά χρόνια της δεκαετίας του 1960 και στις αρχές της δεκαετίας του 1970 αγωνιζόταν στην Α2 Ε.Π.Σ. Αθηνών και αρκετές φορές συμπεριλαμβανόταν στα δελτία του ΠΡΟΠΟ.

Στα χρόνια που ακολούθησαν διακρίνεται πρωταγωνιστώντας στην Α΄ Ε.Π.Σ. Αθηνών, παρόλο που αγωνίζονταν και αγωνίζεται μακριά από το Ψυχικό, αφού μέχρι και σήμερα δεν έχει δικό του γήπεδο.

Τη σεζόν 2017–2018 κατέκτησε τον τίτλο της Γ΄ Ε.Π.Σ. Αθηνών μετά από 32 έτη και επανήλθε στη Β΄ Ε.Π.Σ. Αθηνών.

 Παραπομπές 

 Εξωτερικοί σύνδεσμοι 

 Ο Π.Ο. Ψυχικού στην Ε.Π.Σ. Αθηνών

Κατηγορία:Αθλητικοί σύλλογοι Αθήνας
Κατηγορία:Ιδρύσεις αθλητικών συλλόγων το 1926
Κατηγορία:Ανενεργές ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 1926
Κατηγορία:Ελληνικοί προσφυγικοί αθλητικοί σύλλογοι